钦定古今图书集成/明伦汇编/官常典/第581卷 > 欧阳重
## 钦定古今图书集成/明伦汇编/官常典/第581卷 > 欧阳重

按《明外史》本传：“重字子重，庐陵人。正德三年殿试对
策，历诋阙政，读卷者置之二甲，授刑部主事。刘瑾兄
死，百官往吊，重不往。张锐、钱宁掌厂卫，连构搢绅狱，
重皆力与争。锐等假他事系之狱，赎杖还职，仍停俸。
再迁郎中，历四川、云南提学副使，迁浙江按察使，未
上。嘉靖六年春，拜右佥都御史，巡抚应天。会寻甸土”
酋安铨、凤朝文反，廷议以重谙滇事，乃改云南。初，武
定土知府凤诏母子坐事留云南，朝文绐其众，言：“诏
已戮，官军将尽灭其部党，以故诸蛮悉从为乱，至攻
围会城。”重督兵击败之，而遣诏母子还故地。其党愕，
相率归诏。朝文计穷，绝普渡河走。追兵至，歼焉。铨逃
寻甸故巢，官军攻破其砦，铨走，为土兵所执，贼尽平，
乃散其党二万人。重推功于前抚臣傅习，重习及黔
国公沐绍勋、镇守太监杜唐等，咸进秩、任子有差。缅
甸、木邦、陇川、孟密、孟养诸酋相仇杀，各讦奏于朝，下
重等勘覆。遣参政王汝舟、知府严时泰等遍历诸蛮，
譬以祸福，皆还侵地，共贡如故。重列善后数事，悉报
可，赐玺书褒谕。重乃恤创残，赈贫乏，轻徭赋，规画盐
铁、商税、屯田诸务，民咸便之。云南岁贡金千两，费不
赀。大理、太和苍山产奇石，镇守中贵遣军匠攻凿，山
崩，压死无筭。重皆疏论浮费，大省山得永闭。当是时，
唐绍勋相比为奸利，长吏不敢问，群盗由此起。重疏
言：“盗率唐绍勋庄户，请究主者。”又奏：“绍勋任千户何
经广”诱奸人夺民产，唐役占官军，岁取财万计，因极
言镇守中官宜革。帝颇纳其言，频下诏敕绍勋，命唐
还京待勘。二人惧且怒，遣人贿张璁，谋去重。会重奉
命清异姓，冒军弊，都司久未报给饷后期。唐等遂嗾
六卫军哗于军门。巡按御史刘臬以闻，劾重及唐绍
勋处置失当。璁从中主之，解重职，责臬党庇，调外任，
置唐绍勋不问。都给事中夏言等抗章曰：“以军士一
噪罪，抚按纪纲谓何？况重奉诏，非生事。”臬言：“唐绍勋
罪与重等，今处分失宜，无以服天下。况顷年士卒骄悍，相效成风，类以月粮借口。如甘肃、大同、福州、保定
事变屡见失，今不治。他日当事之臣以此为讳。专务
姑息，孰肯为陛下任事哉？愿曲宥二臣，全朝廷之体。”
帝怒，夺言等俸，重罢归。在道闻御史王化劾其为桂
萼党，不胜忿，抗疏陈辨，请录《大礼》、大狱被逐诸臣，而
自乞褫职。又言：得绍勋所遣百户丁镇私书，知行贿
张璁，乞其覆护。璁奸佞，诚不宜在左右。璁疏辨，帝以
重失职怨望，黜为民。重以臬被谪，言等夺俸，皆由己
致之。复疏乞重谴代言官罪，帝益怒，以己除名置不
问。重家居二十馀年，言者屡荐，竟不复召。